Pois meni päivä
Taivas se oli kuin kirjava huntu
 ja hattarat vienosti väilyi,
 illansuussa ne kuuset kuiski
 ja oksat lammissa päilyi,
 lehto se oli kuin onnessaan,
 ja hymy suli äärihin taivaan ja maan.

 Mieleni oli niin hilpeän heljä
 kuin viidakkovirran juoksu,
 saarilta sousin ja raidoista virtasi
 tuhansien kukkien tuoksu,
 airot loiski, ma laineita luin
 ja onneni määrää ma oudoksuin.

 Pois meni päivä kuin morsio kruunuin,
 kun isänsä majan hän jättää,
 surren seisoi mäellä mänty
 ja ojensi kuivaa kättään,
 maahan katseli kukkainen
 ja metsä se huojui huokaillen.

 Niin oli aatos kuin allani virta
 mutaisten mujujen vyössä,
 sannan solske ja riutuva loiske,
 kuin hillitty itku yössä,
 kolahti airo ja kaisla soi,
 ja rauhaton laine mun rantaan toi.